แบงก์รับพนักงานอื้อ
2แบงก์ใหญ่ต้องการเฉียด7พันคนรองรับขยายสาขาแถมแข่งดุเดือด
16 เม.ย. 2556

2แบงก์ใหญ่ต้องการเฉียด7พันคนรองรับขยายสาขาแถมแข่งดุเดือด
“กสิกรไทย-ไทยพาณิชย์” อ้าแขนรับพนักงานร่วม 7,000 คน ทุบสถิติตั้งแต่หลังวิกฤตเศรษฐกิจ 
นายสุรศักดิ์ ดุษฎีเมธา รองกรรมการผู้จัดการ ธนาคารกสิกรไทย เปิดเผยว่า ปีนี้เป็นปีที่ธนาคารรับพนักงานมากที่สุดตั้งแต่หลังวิกฤตเศรษฐกิจปี 2540 คือ 4,500 คน โดยในจำนวนนี้เป็นการรับพนักงานใหม่ 1,000 คน ที่เหลือ 3,500 คน รับทดแทนพนักงานที่ลาออก เนื่องจากทรัพยากรบุคคลธุรกิจธนาคารพาณิชย์มีการแข่งขันสูง
นายสุรศักดิ์ เปิดเผยว่า การรับพนักงานส่วนใหญ่ยังเน้นไปที่งานในสาขา ตามแผนการขยายสาขาของธนาคาร รวมทั้งการขยายสาขาบนรถไฟฟ้าที่ให้บริการหลังเวลาทำงาน เพื่อให้สอดคล้องกับพฤติกรรมของลูกค้าที่เปลี่ยนไป โดยปีก่อนธนาคารรับพนักงานกว่า 3,000 คน 
อย่างไรก็ตาม ยอมรับว่าขณะนี้ธุรกิจธนาคารพาณิชย์เกิดปัญหาขาดแคลนแรงงานเพศชาย ซึ่งน่าจะคล้ายกับธุรกิจอื่นๆ พนักงานส่วนใหญ่จะเป็นเพศหญิง ถือเป็นโจทย์ใหญ่การทำธุรกิจของธนาคาร ที่ได้นำมาพิจารณากันภายในเรื่องขาดพนักงานเพศชายที่ต้องมีการวางแผนระยะยาว ขณะนี้ถึงขั้นมีการวางแผนหากปรับปรุงอาคาร ธนาคารจะสร้างสุขาหญิงให้มากกว่าสุขาชาย เพราะพนักงานหญิงมีจำนวนมากขึ้น
ขณะเดียวกันสิ่งที่ธนาคารได้หารือกันในเรื่องการบริหารจัดการทรัพยากรบุคคล คือ หากพนักงานสาขามีแต่เพศหญิง แล้วมีงานที่ต้องใช้แรงอาจเกิดปัญหา รวมทั้งหากพนักงานมีการลาคลอดพร้อมกันจะวางแผนอย่างไร ซึ่งปัจจุบันพนักงานหญิงในสาขามีถึง 70-80% สิ่งเหล่านี้เป็นโจทย์ที่ต้องคำนึงถึง
ด้านนายกรพัฒน์ บุญเสริมสมบัติ ผู้จัดการอาวุโส สายทรัพยากรบุคคลสัมพันธ์ กลุ่มลูกค้าบุคคล ธนาคารไทยพาณิชย์ เปิดเผยว่า ปีนี้ธนาคารเปิดรับพนักงาน 2,500 คน เพิ่มจากปีก่อนรับ 2,300 คน ซึ่งหลังจากมีการเปิดรับสมัครพนักงานเป็นระยะปรากฏว่าปัญหาหนึ่งคือ ผู้สมัครเพศชายมีจำนวนน้อยมากอยู่ที่ 5-10% ของจำนวนผู้สมัครทั้งหมด
นายกรพัฒน์ เปิดเผยว่า ทัศนคติของแรงงานเพศชายส่วนใหญ่เมื่อศึกษาจบจะเลือกเข้าทำงานกับบริษัทมากกว่าหันสู่ธุรกิจธนาคาร ซึ่งงานธนาคารต้องใช้ความละเอียดอ่อน เพศชายอาจรู้สึกไม่เหมาะกับงานเหล่านี้ ยกเว้นกลุ่มธุรกิจเอสเอ็มอีที่ยังพอหาพนักงานเพศชายได้
“ตอนนี้ทัศนคติของคนรุ่นใหม่เพศชายจะไม่ได้มองเรื่องการทำงานกับธนาคาร เพราะมองว่าต้องนั่งอยู่กับที่ ทำบัญชี และความละเอียดอ่อนน้อย” นายกรพัฒน์ กล่าว
นายกรพัฒน์ เปิดเผยว่า ทางแก้ปัญหาของธนาคารขณะนี้คือ การเข้าร่วมกับมหาวิทยาลัย เพื่อเปิดรับนักศึกษาฝึกงานระหว่างศึกษาและรับเข้าทำงานหลังจบการศึกษา โดยมุ่งไปที่คณะวิชาเศรษฐศาสตร์การเงินการธนาคารและบริหารธุรกิจ 
อย่างไรก็ดี ปัญหาเรื่องทัศนคติต่อการเลือกเรียนในคณะที่จบมามีงานทำเฉพาะทางนั้น ถือว่าเป็นปัญหาระดับโครงสร้างของประเทศ เพราะคนรุ่นใหม่มักเลือกเรียนสาขาศิลปศาสตร์